MESTSKÝ ÚRAD V ŽILINE

Materiál na rokovanie                                                                                                                               Mestského zastupiteľstva v Žiline

Číslo materiálu: 12/2010

K bodu programu
Zriadenie príspevkovej organizácie mesta                                                                                    ŽILINSKÉ KULTÚRNE CENTRUM 

Materiál obsahuje:                                                                             Materiál prerokovaný:
1. Návrh na uznesenie                                                                       Mestská rada v Žiline                                                                    2. Dôvodová správa                                                                           Komisia kultúry                                                                3. Zriaďovacia listina ŽKC                                                                                                                                           4. Rozpočet ŽKC na rok 2010

Predkladá:
Ivan Harman                                                                                                                                                               primátor mesta 

Zodpovedný za vypracovanie:
Ing. Pavel Požoni                                                                                                                                                                                  zástupca prednostu mestského úradu

Žilina, február 2010

NÁVRH NA UZNESENIE

Uznesenie č.___/2010

Mestské zastupiteľstvo v Žiline

I.  konštatuje, že 

    1. zriadenie Žilinského kultúrneho centra je v súlade s prijatými uzneseniami Mestského 
        zastupiteľstva a v súlade s dlhodobými cieľmi a zámermi mesta podporovať a rozvíjať 
        kultúrny a spoločenský život v meste a napĺňať duchovné potreby a záujmy obyvateľov 
        mesta a jeho návštevníkov

II. zriaďuje

    1. podľa § 1, odst. 3 Zákona č. 583/2004 Z. z. o rozpočtových pravidlách územnej   
        samosprávy a o zmene a doplnení niektorých zákonov a § 21, odst. 5, písm. b/ 
        a odst. 10 Zákona č. 523/2004 Z. z. o rozpočtových pravidlách verejnej správy a o zmene 
        a doplnení niektorých zákonov v znení neskorších predpisov, príspevkovú organizáciu 
        Mesta Žilina s názvom Žilinské kultúrne centrum dňom 1. 3. 2010.

III. schvaľuje

     1. Zriaďovateľskú listinu príspevkovej organizácie Žilinské kultúrne centrum 
         so sídlom J. M. Hurbana 1, Žilina
     2. príspevok na rok 2010 na prevádzku a činnosť príspevkovej organizácie Žilinské 
         kultúrne centrum vo výške 399 726 EUR.

IV.  ukladá

       Ing. Viliamovi Mikulášovi, prednostovi Mestského úradu v Žiline

1.	zabezpečiť všetky potrebné právne, ekonomické a organizačné záležitosti 
     (pridelenie IČO, DIČ) spojené so zriadením príspevkovej organizácie Žilinské 
     kultúrne centrum.

2.	predložiť na zasadnutie Mestského zastupiteľstva v Žiline zmluvu o prevode správy 
            majetku medzi Mestom Žilina a Žilinským kultúrnym centrom.

3.	predložiť na zasadnutie Mestského zastupiteľstva v Žiline Štatút príspevkovej 
            organizácie Žilinské kultúrne centrum, ktorý bližšie upraví postavenie a právne 
            pomery príspevkovej organizácie, ako aj jej finančné a majetkové postavenie a práva 
            a povinnosti zriaďovateľa.

2

V.    ukladá       

        Mgr. Martine Jesenskej, riaditeľke Mestské divadla v Žiline

       1. predložiť na zasadnutie Mestského zastupiteľstva v Žiline zmluvu o prevode 
           správy majetku medzi Mestským divadlom Žilina a Žilinským kultúrnym centrom. 

VI.  súhlasí

1.	s vykonávaním podnikateľskej činnosti príspevkovej organizácie Žilinské kultúrne 
    centrum v rozsahu oprávnení na výkon podnikateľskej činnosti vydaných príslušným 
    orgánom štátnej správy. Táto činnosť je definovaná ako vedľajšia hospodárska činnosť 
    a predstavuje tieto činnosti: sprostredkovateľská činnosť v rozsahu voľných živností, 
    vydavateľská činnosť, obchodná činnosť v rozsahu voľných živností, reklamná, 
    propagačná a inzertná činnosť.

DÔVODOVÁ SPRÁVA

Zriadenie príspevkovej organizácie Žilinské kultúrne centrum Žilina

Dôvod zriadenia príspevkovej organizácie Žilinské kultúrne centrum mesta k 1. 3. 2010

Na základe uznesenia MZ v Žiline č. 54/2009 zo dňa 27. 4. 2009, ktorým MZ v Žiline schválilo Koncepciu rozvoja kultúry v meste Žilina a návrh systémových opatrení (vytvorenie samostatného oddelenia kultúry v rámci Mestského divadla v Žiline a návrhu na jeho personálne obsadenie zvýšeným počtom pracovníkov ako základu budúceho kultúrneho centra a v týchto intenciách bol schválený aj príslušný rozpočet) podávame návrh na zriadenie samostatnej príspevkovej organizácie mesta – Žilinského kultúrneho centra (ŽKC). Tento krok je prirodzeným krokom procesu, pokračovaním ktorého by malo byť vytvorenie adekvátnych priestorových kapacít pre pôsobenie a činnosť tejto inštitúcie v budúcich rokoch v objekte Rosenfeldovho paláca, ktorý mesto plánuje zrekonštruovať pre potreby kultúrneho a spoločenského života. V marci bude zverejnená výzva ROP – opatrenie 3.1 – Posilnenie kultúrneho potenciálu regiónov + nehnuteľné kultúrne pamiatky, v rámci ktorej sa chce Mesto Žilina uchádzať o podporu a prihlásiť s projektom rekonštrukcie uvedeného objektu, kde by bolo aj sídlo ŽKC. Existencia a zriadenie kultúrnej inštitúcie tohto typu Mestom Žilina so všetkými právnymi náležitosťami, je veľmi dôležitá aj pri podávaní tohto projektu, keďže jednou z jeho podmienok je, aby správcom objektu v nadväznosti na obsah a zameranie projektu, bola kultúrna organizácia, ktorej IČO je nevyhnutné aj samotnej pri registrácii projektu. 

Vzhľadom na to, že mesto v súčasnosti nedisponuje vlastným priestorom, ktorý by dostatočne a na požadovanej úrovni spĺňal podmienky existencie tejto organizácie, jej dočasné sídlo bude v prenajatých priestoroch v centre mesta, ktoré budú spĺňať požadované podmienky pre jej vytvorenie. 

V meste Žilina už viac ako 15 rokov absentuje mestská kultúrna inštitúcia, ktorá by na profesionálnej báze a požadovanej odbornej úrovni systematicky a koncepčne riešila požiadavky a úlohy spojené s kultúrnym rozvojom mesta, tvorbu jeho kultúrnej politiky, poskytovala základné kultúrne služby a aktívne sa podieľala na všestrannom napĺňaní kultúrnych a duchovných potrieb obyvateľov mesta a jeho návštevníkov, ako aj celkovej koordinácii kultúrneho života v meste. 

V rámci Slovenska majú túto situáciu vyriešenú prostredníctvom svojich príspevkových kultúrnych organizácií (pôsobiacich pod rôznymi názvami) všetky krajské i okresné mestá, ale aj menšie mestá a väčšie obce. Situácia v Žiline je teda negatívne výnimočná a vôbec nezodpovedá súčasnému významu Žiliny. Realita a skúsenosti potvrdzujú, že tento spôsob organizácie kultúry prináša veľmi dobré výsledky, je efektívny, produktívny a dostupný pre všetkých obyvateľov, keďže neuplatňuje a nepreferuje komerčný charakter pri ponuke kultúrnych produktov, ako je to napr. u umeleckých agentúr či iných obchodných spoločností pracujúcich predovšetkým na báze zisku. Potrebu tejto inštitúcie podčiarkuje aj rozvíjajúci sa turizmus a otvorená snaha prezentovať Žilinu nielen ako geografické a hospodárske, ale aj kultúrne centrum severného Slovenska. 

Žilinské kultúrne centrum v počiatočnej fáze svojej existencie nebude mať vlastné priestory na činnosť, bude teda v prevažnej miere realizovať svoje aktivity v exteriéri mesta, 

2

v priestoroch žilinskej radnice, Mestského úradu, Mestského divadla, resp. v priestoroch iných subjektov. 

Príspevková organizácia Žilinské kultúrne centrum mesta Žilina bude napojená na rozpočet mesta a bude mať možnosť čiastočne podnikať, najmä za účelom znižovania nákladov na svoju hlavnú činnosť. Pri tejto právnej forme bude oprávnená čerpať finančné prostriedky aj z rôznych nadácií a grantových systémov.

Poslanie a hlavná činnosť organizácie
1.	Základným poslaním Žilinského kultúrneho centra (ŽKC) je zlepšenie kvality života obyvateľov mesta prostredníctvom vytvárania, uchovávania a sprístupňovania kultúrnych 
      hodnôt. ŽKC ponúka najmä kultúrne služby prostredníctvom organizovania a realizácie 
pravidelných kultúrnych podujatí a aktivít pre obyvateľov a návštevníkov Žiliny. Jedná sa najmä o tradičné (každoročne organizované) kultúrne podujatia a jednorazové podujatia pre potreby samosprávy (Mesta Žilina). ŽKC je hlavným nástrojom realizácie kultúrnych aktivít Mesta Žilina, ale aj tvorcom dlhodobej stratégie kultúrnej politiky mesta. 

2.  Konkrétnou základnou náplňou činnosti ŽKC je 

     ● Organizácia a rozvoj tradičných podujatí a festivalov Mesta Žilina: Carneval 
     Slovakia – žilinský fašiangový festival, Staromestské slávnosti, Stredoveký deň, Žilinské 
     kultúrne leto, Mladí v meste, Rezbárske sympózium, Dni európskej kultúry, Žilinské dni 
     zdravia, Festival seniorov, Mikuláš, Vianoce v meste, Silvester a iné s dôrazom na kvalitnú 
     dramaturgiu.
     ● Zabezpečovanie akcií mesta v spolupráci s odbormi Mestského úradu v Žiline a ďalšími   
     subjektmi podieľajúcimi sa na akciách Mesta Žilina (napr. Športovec roka, oceňovanie 
     osobností, oceňovanie učiteľov, výstavy na radnici a mestskom úrade, koordinácia výročí 
     mesta, Stredoeurópsky festival koncertného umenia, Fest Anča a pod.). V  rámci týchto, 
     ako aj nižšie uvedených aktivít sa ŽKC zameria nielen na prezentáciu kvalitného 
     profesionálneho umenia a lokálnej umeleckej tvorby, ale aj na podporu a sprístupňovanie 
     hodnôt tradičnej ľudovej a mestskej kultúry. 
     ● Príprava a realizácia nových kultúrnych a výchovno-vzdelávacích podujatí, aj 
     v spolupráci s partnermi. Dôraz bude kladený na vysokú organizačnú úroveň a kvalitu 
     podujatí, ako aj na aktuálnosť tém a záujmov publika.
     ● Realizácia a podpora ďalších podujatí v spolupráci s partnermi (Stredoeurópsky   
     festival koncertného umenia, Ekotopfilm, Fest Anča, Jašidielňa, ŽLF a ďalšie)
     ● Vytváranie priestoru pre prezentáciu umeleckej tvorby a podpora žilinských   
     umelcov. Organizovanie výstav, umeleckých workshopov, umeleckých dielní a pod. 
     ● Posilňovanie kultúrneho turizmu, medzinárodných vzťahov (synergia s TIK Žilina,  
      Mestom Žilina) a medzinárodných kultúrnych aktivít mesta, aby posilnilo víziu Žiliny ako 
      turisticky zaujímavého centra severného Slovenska. Časť kultúrnych aktivít je 
      pripravovaná so zámerom prilákania turistov a návštevníkov zo širšieho okolia, čomu 
      zodpovedá obsah aktivít a úroveň ich propagácie (rôzne úrovne – miestna, regionálna, 
      národná, medzinárodná).
● Manažovanie a zastrešovanie umeleckých súborov financovaných Mestom Žilina (dnes folklórny súbor Rozsutec a dychová hudbu Fatranka, v budúcnosti pribudnú aj 
3

ďalšie kvalitné súbory), ktoré sú prostriedkom na podporu hudobnej tradície mesta a zároveň aj nástrojom propagácie mesta na rôznych podujatiach doma i v zahraničí. 
      ● Propagácia mesta cez kultúrne aktivity. Kultúrne aktivity sú prostriedkom aj na 
      zviditeľnenie mesta na lokálnej, regionálnej, národnej a medzinárodnej úrovni. Kultúra sa 
      podieľa na tvorbe imidžu mesta, je nástrojom budovania kreditu mesta navonok, zároveň  
      zvyšuje jeho atraktivitu a úroveň kvality života pre jeho obyvateľov, ako aj pre divákov zo 
      širšieho okolia. V súvislosti s tým zriadi ŽKC webovú stránku, ktorá bude informovať 
      o kultúrnych aktivitách na pôde mesta a ďalších zaujímavostiach z oblasti kultúry.
      ● Mapovanie lokálnej histórie mesta, sprístupňovanie informácii o histórii a súčasnosti 
      mesta, vytváranie podmienok a podpora galerijnej činnosti. 
      ● Zvyšovanie dostupnosti kultúry a rozvoj publika. Dôležitým aspektom okrem 
      zvyšovania kvality kultúrnych aktivít je aj úroveň ich návštevnosti. Rozvoj publika je 
      samostatnou oblasťou činnosti ŽKC, ktorá je zameraná na zvyšovanie návštevnosti 
      jednotlivých kultúrnych podujatí, úroveň a nasmerovanie propagácie, inovácie podujatí 
      s cieľom prilákania nového publika, školské programy zamerané na výchovu novej 
      generácie publika, špeciálne oslovovanie konkrétnych segmentov publika, atď. V tejto 
      súvislosti bude ŽKC v širokej miere zabezpečovať okrem hlavnej kultúrnej činnosti aj 
      výchovnú a vzdelávaciu činnosť v oblasti kultúry s cieľom výchovy nových generácií 
      divákov (cielená spolupráca s odborom školstva, základnými a strednými školami 
      a univerzitou). 
● Prezentácia, vyhľadávanie, tvorba jedinečného a svojbytného. Úlohou ŽKC je zameranie sa na rozvoj a podporu neopakovateľných aktivít (jedinečných kultúrnych produktov, ktoré budú typické pre Žilinu), ktoré sú unikátne v porovnaní s aktivitami ďalších lokálnych kultúrnych inštitúcií, okolitých samospráv, miest a regiónov s cieľom uspenia v rámci konkurencie kultúrnej ponuky.  
● Podpora miestnej kultúry. Podpora lokálnej scény s cieľom posilňovania miestneho kultúrneho podhubia, vytvárania lepších podmienok pre miestne aktivity, inštitúcie a súbory, ale aj podpora ekonomického kultúrneho sektoru (napr. kreatívny biznis) s cieľom vytvárania synergie na miestnej úrovni a sieťovania miestnych kultúrnych inštitúcií (v tejto súvislosti môže ŽKC organizovať konferencie, semináre, workshopy a realizovať iné podporné aktivity: napr. spoločné kalendáriá, spoločné plánovanie premiér, spoločná propagácia tematicky zameraných podujatí a pod.).
● Tvorba a koordinácia širšej kultúrnej siete. Úlohou ŽKC je tvorba a rozvoj partnerstiev s tretím sektorom, ďalšími kultúrnymi inštitúciami, ale aj súkromným sektorom. Je zodpovedné za rozvoj medzinárodnej spolupráce s inými kultúrnymi organizáciami v rovine programovej spolupráce, reprezentácie umenia a kultúry jedného mesta v druhom (partnerské mestá). ŽKC vytvára podmienky pre hosťovanie zahraničných umelcov a kultúrnych projektov, ale aj vysielanie Žilinských projektov do zahraničia, najmä s využitím municipálnych partnerstiev uzavretých na úrovni Mesta Žilina

● Ďalšie činnosti. Edičná, propagačná, reklamná činnosť, sprostredkovateľská činnosť, zbieranie, spracovanie a poskytovanie informácií z oblasti kultúrneho života, správa majetku mesta a prenájom zvereného majetku, podnikateľská činnosť.

● Akumulácia prostriedkov a ich prerozdeľovanie na podporu kultúrneho života. ŽKC je v dlhodobej vízii nielen príjemcom prostriedkov mestského rozpočtu, ale je 

4

schopné akumulovať časť prostriedkov cez sponzoring, vlastnú činnosť (napr. ponuka kultúrnych akcií organizovaným skupinám), granty, prenájmy a pod.

Aktuálny a plánovaný stav pracovníkov

Na plnení úloh súvisiacich s prípravou a realizáciou kultúrnych aktivít mesta v súčasnosti pracujú na plný úväzok dve pracovníčky oddelenia kultúry Mestského divadla v Žiline a čiastočne ďalší pracovníci MD a MsÚ (ekonomické, technické, organizačné zabezpečenie). 
V záujme kvalitného, profesionálneho a včasného plnenia všetkých úloh Žilinského kultúrneho centra od 1. 3. 2010 sa plánujú personálne obsadiť minimálne 4 pracovné miesta na plný úväzok. (riaditeľ, dvaja samostatní odborní referenti a jeden ekonóm/účtovník s kumuláciou ďalších činností).
Pripomíname, že v uplynulom roku bolo už citovaným uznesením č. 54/2009 schválený zvýšený počet pracovníkov o jedného, čo znamená, že na tomto oddelení mali byť reálne obsadené tri pracovné miesta, na čo boli vyčlenené aj finančné prostriedky. Náš návrh na personálne obsadenie teda znamená zvýšenie oproti vlaňajšiemu schválenému návrhu len o jedno pracovné miesto. Je tu potrebné brať do úvahy, že ŽKC ako samostatne fungujúca kultúrna inštitúcia a samostatne fungujúci právny subjekt rozšíri svoju činnosť a pôsobenie a bude v plnom rozsahu vykonávať aj celý rad ďalších činností, ktoré doposiaľ neboli v tejto oblasti vykonávané, resp. boli vykonávané tretím subjektom, resp. Mestom Žilina a bude povinná ich zabezpečovať vlastnými pracovníkmi.  

Financovanie ŽKC a príspevok zriaďovateľa

Príspevková organizácia Žilinské kultúrne centrum  bude napojená na rozpočet mesta a bude mať možnosť čiastočne podnikať, avšak nie za účelom zisku, ale za účelom znižovania nákladov na svoju hlavnú činnosť. Pri tejto právnej forme bude oprávnená čerpať finančné prostriedky z rôznych nadácií a grantových systémov. Získavanie finančných prostriedkov z mimorozpočtových zdrojov bude jednou z hlavných úloh organizácie. Ďalším zdrojom príjmov môžu byť tržby z predaja kultúrnych produktov, tie však vzhľadom na obmedzené priestorové možnosti budú aktuálne pomerne nízke. Perspektívne, s vytvorením nových možností a presídlenia ŽKC do vlastných priestorov, sa počíta s výrazným nárastom tohto druhu príjmov a tiež s príjmami za prenájom. Príjmová časť rozpočtu sa bude napĺňať aj zo sprostredkovateľskej činnosti, z prenájmu HIM, reklamnej činnosti a pod.

Príspevok zriaďovateľa bude použitý na zabezpečenie prevádzky a plnenie úloh spojených s hlavnou činnosťou a poslaním organizácie. Na rok 2010 bude príspevok predstavovať celkovú čiastku 399 726 EUR. 

Mesto Žilina

Mesto Žilina podľa § 21, odst. 5, písm. b/ a odst. 10 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov a v súlade s ust. § 11, odst. 4, písm.1/ zákona SNR č. 369/1990 Zb. o obecnom zriadení v znení neskorších predpisov

v y d á v a

Zriaďovaciu listinu

 Žilinského kultúrneho centra

I.

Zriaďovateľ:                    Mesto Žilina
Názov organizácie:          Žilinské kultúrne centrum 
Sídlo organizácie:            J. M. Hurbana 1, Žilina
Štatutárny zástupca:       riaditeľ/riaditeľka
IČO:
Forma hospodárenie:      príspevková organizácia mesta Žilina

II.

Žilinské kultúrne centrum sa zriaďuje ku dňu 1. 3. 2010. 

III.

Predmet činnosti
Hlavná činnosť
1. vytváranie a rozvíjanie podmienok pre rozvoj miestnej kultúry, napĺňanie duchovných 
    potrieb obyvateľstva všetkých vekových a sociálnych skupín, propagácia mesta formou 
    kultúrnych aktivít, podpora umeleckej tvorby, výchovná a vzdelávacia činnosť v oblasti 
    kultúry, poskytovanie kultúrnych služieb, vytváranie podmienok pre umeleckú tvorbu a jej 
    podpora a prezentácia, tvorba a realizácia kultúrnej politiky mesta, rozvíjanie 
    a sprístupňovanie hodnôt tradičnej ľudovej kultúry a amatérskej tvorby 
2. príprava, organizovanie a rozvíjanie tradičných kultúrnych, spoločenských a vzdelávacích 
    podujatí a voľno-časových aktivít, ako aj realizácia nových žánrovo-pestrých foriem 
3. zriaďovanie, manažovanie činnosti a prezentácia záujmových umeleckých kolektívov, 
    klubov a ďalších záujmových združení 
2

  4. sprostredkovateľská činnosť v oblasti kultúry a zábavy
  5. upevňovanie kultúrnej identity obyvateľov Žiliny
  6. spolupráca s kultúrnymi a spoločenskými organizáciami, občianskymi združeniami 
      a ďalšími subjektmi pri realizácii spoločných aktivít v oblasti kultúry, umenia 
      a spoločenského života, tvorba a koordinovanie širšej kultúrnej siete 
  7. podpora, rozvíjanie a vytváranie podmienok pre rozvoj kultúrneho turizmu
  8. spolupráca so školami všetkých stupňov v záujme zvyšovania ich podielu na kvalite 
      kultúrneho života mesta
  9. prezentácia kultúry v zahraničí, manažovanie recipročných a iných zahraničných aktivít 
      vo všetkých oblastiach kultúrneho života 
10. tvorba a realizácia projektov v oblasti kultúry
11. správa majetku mesta a prenájom zvereného majetku
12. propagačná, edičná a reklamná činnosť, prenájom reklamných plôch
13. zbieranie, spracovanie a poskytovanie informácií z oblasti kultúrneho života
14. získavanie finančných prostriedkov na podporu kultúrnych aktivít mesta z iných zdrojov
15. ďalšie úlohy súvisiace s kultúrnym životom a rozvojom mesta z poverenia zriaďovateľa

Vedľajšia činnosť
Žilinské kultúrne centrum (ŽKC) môže vykonávať vedľajšiu - podnikateľskú činnosť za predpokladu, že plní úlohy v oblasti hlavnej činnosti. Táto činnosť je definovaná ako vedľajšia hospodárska činnosť a predstavuje tieto činnosti: sprostredkovateľská činnosť v rozsahu voľných živností, vydavateľská činnosť, obchodná činnosť v rozsahu voľných živností, reklamná, propagačná a inzertná činnosť. Prostriedky získané podnikateľskou činnosťou využíva ŽKC na realizáciu hlavných úloh za podmienok ustanovených príslušnými právnymi predpismi.  

IV.

1. Žilinské kultúrne centrum je príspevková organizácia Mesta Žilina.                                                
    Je samostatnou právnickou osobou, ktorá hospodári samostatne, vo svojom 
    mene nadobúda práva a povinnosti a zaväzuje sa. Jej rozpočet je napojený na rozpočet 
    Mesta Žilina. Finančný vzťah medzi mestom Žilina a ŽKC je určovaný 
    záväznými úlohami a limitmi, príp. aj ďalšími úlohami určenými zriaďovateľom. 

2. Žilinské kultúrne centrum spravuje majetok Mesta Žilina, ktorý mu bol zverený                     
    na plnenie vymedzeného poslania a predmetu činnosti v súlade so zriaďovacou listinou. 
    Majetok spravuje v zmysle zásad hospodárenia a nakladania s majetkom Mesta Žilina. 
    Tento majetok vedie ŽKC vo svojej účtovnej evidencii. Majetok v správe ŽKC je určený 
    protokolom o výkone správy majetku Mesta Žilina. 

V.	

1. Štatutárnym orgánom/zástupcom Žilinského kultúrneho centra je riaditeľ/riaditeľka, 
    ktorého/ktorú do funkcie ustanovuje a z funkcie odvoláva Mestské zastupiteľstvo v Žiline 
    na návrh primátora mesta a v súlade s právnymi predpismi.
3

2. Riaditeľ/riaditeľka vydá organizačný poriadok Žilinského kultúrneho centra,                 
    ktorý podrobnejšie určuje štruktúru, činnosť a vnútornú prevádzku organizácie. 

VI.

Štatút príspevkovej organizácie Žilinské kultúrne centrum, ktorý upravuje postavenie a právne pomery organizácie, ako aj finančné a majetkové postavenie organizácie a práva a povinnosti mesta Žilina ako zriaďovateľa, schvaľuje Mestské zastupiteľstvo v Žiline.

VII.

1. Žilinské kultúrne centrum  je zriadené na dobu neurčitú.

2. Zriaďovacia listina nadobudla účinnosť dňom schválenia Mestským zastupiteľstvom     
    v Žiline dňa 15. 02. 2010.

Za zriaďovateľa:                                                                                  Ivan Harman
                                                                                                           primátor mesta

Žilinské kultúrne centrum – návrh rozpočtu na rok 2010
                                                                                                                                                        
 I. Výdavky – zariadenie a nákup techniky                                                                                

Zariadenie pracovných priestorov                                                                          7 000 EUR
Technické vybavenie pracoviska                                                                            7 000 EUR
Spolu                                                                                                                    14 000 EUR     
II. Výdavky – prevádzka
Osobné náklady – mzdy                                                                                       44 850 EUR
Odvody z miezd/soc. poistenie                                                                            15 791 EUR
Služby 
- nájomné priestorov                                                                                              7 950 EUR 
- stravné lístky                                                                                                       1 695 EUR
- ostatné služby                                                                                                    10 000 EUR
Spotreba materiálu   
- energie, vodné/stočné                                                                                          1 590 EUR 
- ostatná spotreba                                                                                                   3 500 EUR
Umelecké súbory
FS Rozsutec                                                                                                          11 000 EUR
DH Fatranka                                                                                                           2 860 EUR
Spolu                                                                                                                    99 236 EUR

III. Výdavky – kultúrne podujatia                         
Carneval Slovakia – fašiangový festival (február)                                                26 600 EUR
XV. Stredoeurópsky festival koncertného umenia (apríl)                                       1 600 EUR
400. výročie Synody (júl)                                                                                        1 000 EUR                                                   
Štvorylka – Guiness  (máj)                                                                                      5 000 EUR
Staromestské slávnosti  (máj)                                                                                94 000 EUR
Kultúrne leto (jún – september)
- Rezbárske sympózium  (júl)                                                                                    5 000 EUR
- Stredoveký deň  (august)                                                                                       20 000 EUR
- Dni európskej kultúry (august)                                                                             15 000 EUR
- ďalšie programy, koncerty a festivaly (jún – september)                                     30 000 EUR
Fest Anča (júl)                                                                                                          1 000 EUR
Žilinské dni zdravia (september)                                                                              5 000 EUR
Festival seniorov (október)                                                                                       8 000 EUR
Mikuláš a Vianoce (december)                                                                               26 000 EUR
Silvester 2010  (december)                                                                                     20 000 EUR
Výstavy na radnici, 5x  (apríl – október)                                                                 4 000 EUR                                                 
Umenie na radnici – cyklus kom. koncertov                                                                           a rozhovorov o umení  7x  (apríl – december)                                                         10 000 EUR
Vzdelávanie – cyklus stretnutí a rozhovorov s osobnosťami Žiliny (pre školy)                                     (apríl – november)                                                                                                      3 350 EUR
Propagácia podujatí                                                                                                  41 340 EUR                  
Spolu                                                                                                                      316 890 EUR
Výdavky I.+II.+III.                                                                                               430 126 EUR    
                     
Príjmy
Umelecké súbory, vstupné, tržby                                                                            10 000 EUR                                                                                                                  
Sponzoring, reklama, iné                                                                                        20 400 EUR
Spolu                                                                                                                       30 400 EUR

Príspevok mesta pre ŽKC                                                                                   399 726 EUR

Komentár:  Návrh rozpočtu je na celý rok 2010 (január – december). V prípade schválenia návrhu na zriadenie príspevkovej organizácie mesta Žilinské kultúrne centrum k 1. 3. 2010, bude rozpočet v položke II. Výdavky – prevádzka reálne upravený (znížený) o príslušné čiastky týkajúce sa mesiacov január a február (2/12 z celkového rozpočtu) a v položke 
III. Výdavky – kultúrne podujatia bude reálne znížený o náklady týkajúce sa podujatí, ktoré budú zrealizované k termínu do 1. 3. 2010.